किसान संघर्ष समिति व नेफोमा पदाधिकारियों की बुधवार को संयुक्त रूप से बैठक हुई। इसमें चर्चा हुई कि नोएडा एक्सटेंशन को लेकर किसान व फ्लैट खरीदार दोनों प्रभावित हो रहे हैं। खरीदार चाहते हैं कि शहर का मास्टर प्लान 2021 जल्द मंजूर हो और उनके फ्लैटों का निर्माण कार्य शुरू हो सके। लाखों लोगों का हित इससे जुड़ा हुआ है। किसानों की तरफ से आश्वासन दिया गया कि मास्टर प्लान पास कराने व निर्माण कार्य शुरू कराने को लेकर वे निवेशकों के साथ हैं। क्षेत्र के किसान भी विकास चाहते हैं, विकास कार्य शुरू होने पर ही किसानों की मांगें पूरी होगी। नेफोमा की तरफ से किसानों को आश्वासन दिया गया कि उनके संघर्ष में वे भी साथ देंगे। हाईकोर्ट के निर्देश पर किसानों को अतिरिक्त मुआवजा व दस फीसद विकसित भूखंड मिलना चाहिए। एक्सटेंशन के सभी खरीदार किसानों का हक दिलाने के लिए साथ मिलकर संघर्ष करेंगे। उन्होंने नारा दिया कि किसान को उनका हक दो, हमें हमारा घर दो। निवेशकों ने कहा कि मास्टर प्लान मंजूर होते ही किसानों को अतिरिक्त मुआवजा व दस फीसद विकसित भूखंड दिलाने के लिए प्राधिकरण पर दबाव डालेंगे। बैठक में किसान संघर्ष समिति की तरफ से टेकन यादव, रामी प्रधान, बलराज यादव, भरत यादव आदि मौजूद थे। वहीं नेफोमा की तरफ से देवेंद्र कुमार, अभिषेक कुमार, इंद्रेश गुप्ता, विजय त्रिवेदी, अनू खान, श्वेता भारती, अजय कुमार आदि लोग मौजूद थे।